**אני הגלוי, אני הסמוי- מה בין מסכות וזהויות?**

מסר: בחג פורים נהוג להתחפש ולעטות מסכות. מנהג זה מזמן עיסוק באופי המורכב של המסכות ובמקומן בחיינו. מצד אחד המסכה עשויה להסתיר את ה"אני" הפנימי ומהצד השני היא מאפשרת חשיפה גלויה של מאפיינים אישיותיים מוצנעים יותר. היחידה הבאה תהווה פלטפורמה ליצירת שיח אודות מורכבות זו בחייו האישיים של המרכז.ת כפרט בחברה וכדמות חינוכית המלווה את בני הנוער בתהליכים מקבילים.

מתודה 1: הבעה יצירתית (15 דק')

נבקש מהמרכזים.ות להתחלק לזוגות. כל אחד יתבקש ליצור מסכה מחומרי יצירה שונים דרכה יבטא את האופן בו הוא תופס.ת את עצמה.ו בתוך מעגל המרכזים.ות ואחת נוספת דרכה יבטא את האופן בו הוא תופס.ת את בן זוגו לתרגיל. בתום זמן היצירה נאפשר לכל אחד מהזוגות לדבר על המסכות ועל ההסבר הנלווה להן.

נחזור למליאה ונשאל: כיצד הרגשתם.ן במהלך התרגיל? האם משהו התחדש/ הפתיע?

מתודה 2: השראה (10 דק')

נסביר: היחס שבין המסכה לבין הפנים שאותן היא מכסה ניתן להבנה דרך המילים face ו- fake אשר מקורן במילה הלטינית facere ("לעשות"). הקשר בין המילים יוצר חיבור בין משמעות המסכה כאמצעי לכיסוי ולהסתרת הפנים, לבין תהליך הגדרת זהותו והווייתו החברתית של הפרט.[[1]](#footnote-1)

נקרין את הסרטון:

<https://www.youtube.com/watch?v=bzrSgQeOs3g>

נשאל: מה דעתכם.ן על הסרטון? מה הוא עורר בכם.ן?

האם יש חלק מסוים שהתחברתם.ן אליו יותר/ חלק אחר שלא הסכמתם.ן איתו?

מתודה 3: דיון בשאלה (30 דק')

מהי בעצם מסכה?

האם כולנו עוטים מסיכות ביום יום שלנו? אם כן, כיצד היא משפיעה עלינו?

האם המסכה היא חלק מובנה או נפרד מהאישיות שלנו?

האם מסכות משרתות אותן? האם הן מעכבות אותן?

נאמר: אביליוביץ טענה כי המסכה היא הבסיס לחיים החברתיים. לסברתה, בני האדם עוטים מסכה בכל זמן ובכל מקום. מסכה זו משתנה בהתאם לתפקידו של האדם ומהווה מדיום של מפגש בין היחידה לחברה.[[2]](#footnote-2)

האם אתם.ן מסכימים עם טענתה? מדוע?

איך משתנות המסכות בהתאם לזמן ולמקום?

האם קיומה של המסכה בעולמנו מסייעת לנו בבניית זהות? אם כן, כיצד?

האם אפשר לייצר מסיכות חיוביות בגיל ההתבגרות? כיצד?

איך אנו, כאנשי חינוך, יכולים.ות להשתמש בקיומה של "המסכה" בשיח מול החניכים.ות שלנו?

מתודה 4: השראה (5 דק')

לסיום נקריא למרכזים.ות את השיר ונאפשר להם לצאת עימו כ'חומר למחשבה':

**מי את/יעל קלו מור**  
אָז לְמִי הִתְחַפַּשְׂתְּ הַיּוֹם  
וְאֶתְמוֹל וּמָחָר ובָּרֶגַע הַזֶּה  
לְמִי הִתְחַפַּשְׂתְּ בְּבֹקֶר וּבָעֶרֶב  
אֶת מִי שִׂחַקְת בַּמַּחֲזֶה  
אָז לְמִי הִתְחַפַּשְׂתְּ הַיּוֹם  
לְמָּה שֶׁצִּפּוּ לְמָּה שֶׁקָּבְעוּ  
לְמָּה שֶׁהַתַּפְקִיד מְחַיֵּב  
לְמִי שֶׁהִתְרַגַּלְתְּ  
לַזֹּאת שֶׁלֹּא הִכַּרְתְּ  
וְאוּלַי לַמִּשְאֶלֶת הַלֵּב  
וּמָתַי לֹא הִתְחַפַּשְׂתְּ  
וּמִי זַכָה לִרְאוֹת  
וּמָתַי הָיִית רַק זֹאת  
שֶׁאַתְּ רוֹצָה לִהְיוֹת?  
תַּשְׁאִירִי לָךְ פֶּתַח  
לָבוֹא וְלָצֵאת  
תַּשְׁאִירִי לָךְ פֶּתַח  
למִי שֶׁאַתְּ בְּאֱמֶת.

1. אבליוביץ', ר' (2021). מאחורי המסכה. *דפים למחקר בספרות* (23), ע"מ 75-100. [↑](#footnote-ref-1)
2. שם. [↑](#footnote-ref-2)